تعال , امسح , ادموعك , وارسم , افراح, , شعر , عراقي
ومعليك بحزن ذيج المواضيع
وراح اختارلك احلا السوالف
واعرفني وبعد لا تعرف الناس
وانه وياك انساها الطوايف
ومعلينه بعد بالرايح وجاي
ومعلينه ولو بس ابقه خايف
اخاف اعليك من عين اليحسدوك
ومن اعيون تجار العواطف
والتفخيخي خايف لا يمر بيك
وخايف لا تمر بحزام ناسف
يا بو اشراع الترف يمهجج الريح
اضمك وين من عين العواصف
تعال بروحي ابدلك شلي بالروح
اجازف بيه وبيك وما اجازف
اشكد شايف عشك واحبابنه هواي
بس مثلك عشك صدك مشايف
درب تفكيري كثره البيه يمرون
ولكيتك بالدرب بس انت واكف
وشغلت الفكر كله وصرت موضوع
وانت بهل الامر ما انته عارف
وكلت لل روح احبك والكلب كال
ما كو اشكال عدنه وما يخالف
وانه الصادك بحبك واحلفت بيك
بطولك بالوجه بالعشك حالف
وميلادك محبتك صارت اليوم
يضل كل يوم ميلادك يصادف
يابو نضرة التكتل انت معذور
اذا تكتل بشر لتكول اسف
سر بيك وعجيب وثكلك البيك
عليك من الجمال هواي ضايف
نهر حسنك يروي اوجوه الاحزان
خذن منه اشكثر ما صار ناشف
الغبشه عيون وجهك طلعتك خير
المشرق شوفتك والوكت كاشف
لحن صوتك لحن كل العصافير
وميعزفه ابد هيهات عازف
وجرح البيك جن جرح الرياحين
كل ما تنلجم بالعطر نازف
وكلبك طين حري وشيمته الكاع
وشايل طيب كل ذيج الصرايف
ومثل كلبك كلبنه وشوفنه اشلون
نضحي بكلشي الك لمن نوالف
الشاعر جبار رشيد